Olimpiese Spele: Dis nie óf nie, maar hóéOlimpiese ringe in Tokio (Photo by Behrouz MEHRI / AFP) Vanjaar se Olimpiese Spele in Tokio sál voortgaan, ondanks ŉ veranderende koronavirussituasie, het Yoshiro Mori, die president van die Olimpiese reëlingskomitee, Dinsdag gesê. Die Japanse regering, organiseerders en Olimpiese amptenare probeer steeds steun vir die Spele opbou ondanks ŉ wêreldwye toename in Covid-19-gevalle minder as ses maande voor die openingseremonie. “Ons sal beslis voortgaan, al verander die koronavirus deurentyd,” het Mori tydens ŉ vergadering van organiseerders en lede van Japan se regerende party in Tokio gesê. “Die bespreking moet verder strek as bloot of ons dit gaan aanbied of nie. Dit gaan oor hóé ons dit gaan doen. Kom ons dink aan ŉ nuwe soort Olimpiese Spele.” Seiko Hashimoto, Japan se minister verantwoordelik vir die Olimpiese Spele, het tydens die vergadering gesê sy is vol vertroue dat die Spele sal voortgaan. “Om ŉ sukses van die Tokio-spele te maak, sal bewys dat die wêreld verenig is.” Die vergadering kom enkele ure voor die Japanse premier, Yoshihide Suga, na verwagting ŉ maand lange verlenging van Japan se noodtoestand sal afkondig. Daar word verwag dat die noodtoestand tot 7 Maart in Tokio en verskeie ander dele van die land gaan duur. Hoewel die eerste toetsbyeenkoms vir vanjaar se Olimpiese Spele in Tokio na verwagting uitgestel sal word weens reisbeperkings te midde van die Covid-19-pandemie, sal die landwye Olimpiese fakkel-aflos steeds op 25 Maart begin. Organiseerders van die Spele sal glo Woensdag verdere besonderhede bekend maak rakende maatreëls om veiligheid gedurende die byeenkoms te verseker. Die Spele skop in dié stadium soos beplan op 23 Julie af. Daar moet wel nog besluit word hoeveel toeskouers in venues toegelaat gaan word, asook of buitelandse toeskouers toegelaat gaan word of nie.